**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.06.2018, ora 08.00 – 22.06.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.06.2018, ora 7.00**

**RÂURI**

**Institutul Naţional de Hidrologie şi Gospodărire a Apelor (I.N.H.G.A.) a emis la data de 21.06.2018, la ora 15.00, atenţionarea hidrologică nr. 36-COD GALBEN, valabilă în intervalul 22.06.2018, ora 06.00-23.06.2018, ora 10.00, vizând producerea de importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice menţionate, cu posibile depăşiri ale COTELOR DE ATENŢIE, astfel:**

**-în intervalul 22.06.2018, ora 06:00 – 23.06.2018, ora 10:00,** pe râurile din bazinele hidrografice: Vişeu, Iza, Tur, Lăpuş **(judeţele Maramureş şi Satu Mare),** Someş – afluenţii mici aferenţi sectorului aval S.H. Dej **(judeţele Cluj, Sălaj, Maramureş şi Satu Mare);**

**-în intervalul 22.06.2018, ora 12:00 – 23.06.2018, ora 10:00,** pe râurile din bazinele hidrografice:Mureş – bazin superior şi afluenţii aferenţi sectorului amonte confluenţă Arieş **(judeţele Bistriţa Năsăud, Harghita şi Mureş),** Târnava Mică – bazin superior şi afluenţi bazin mijlociu, Târnava Mare – bazin superior şi afluenţi bazin mijlociu **(judeţele Harghita, Mureş şi Sibiu),** Olt – bazin superior şi afluenţii aferenţi sectorului amonte S.H. Hoghiz (**judeţele Harghita, Covasna şi Braşov)**, Bistriţa - bazin superior şi afluenţi bazin mijlociu şi inferior **(judeţele Suceava, Neamţ, Harghita şi Bacău),** Trotuş – bazin superior şi afluenţi bazin mijlociu **(judeţele Harghita, Covasna, Bacău şi Neamţ),** Putna – bazin superior şi afluenţi bazin mijlociu şi inferior **(judeţul Vrancea);**

**-în intervalul 22.06.2018, ora 18:00 – 23.06.2018, ora 10:00,** pe râurile din bazinele hidrografice:Bârlad – bazin superior şi afluenţi bazin mijlociu şi inferior **(judeţele Iaşi, Neamţ, Vaslui, Vrancea, Bacău şi Galaţi).**

Această atenţionare hidrologică a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate: BACĂU, BISTRIŢA-NĂSĂUD, BRAŞOV, CLUJ, COVASNA, GALAŢI, HARGHITA, IAŞI, MARAMUREŞ, MUREŞ, NEAMŢ, SATU MARE, SĂLAJ, SIBIU, SUCEAVA, VASLUI şi VRANCEA (17 prefecturi) – COD GALBEN.*

**Debitele au fost,** **în general, staţionare**, exceptând râurile din bazinele: Vedea, Siret, Prut, bazinele mijlocii şi inferioare ale Jiului, Argeşului şi Ialomiţei şi bazinul inferior al Oltului, unde au fost în scădere.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Crișul Repede, Arieş, Bega Veche, Bega, Timiș, Moraviţa, Caraş, Jiu, Vedea, Suceava, Moldova, Jijia, cursurile mijlocii și inferioare ale Mureșului și Oltului, cursurile superioare ale râurilor: Bârzava, Crișul Negru, Crișul Alb și Bârlad.

În interval s-au situat peste:

-**COTA DE INUNDAŢIE** râurile la următoarele staţii hidrometrice: Luncavăţ – Oteşani (190)-jud.VL, Olteţ – Nistoreşti (160)-jud.GJ

-**COTA DE ATENŢIE** râurile la următoarele staţii hidrometrice: Tărâia – Polovragi (130+16)-jud. GJ, Pârâul Urşanilor – Horezu (250+11)-jud. VL, Luncavăţ – Vaideeni (50)-jud. VL.

În interval **au fost emise** **unsprezece** **ATENȚIONĂRI HIDROLOGICE pentru fenomene imediate şi cinci AVERTIZARI HIDROLOGICE pentru fenomene imediate.**

**Debitele vor fi, în general, în creştere.**

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri rapide de niveluri şi debite pe majoritatea râurilor din ţară ca urmare a precipitațiilor sub formă de aversă, cu caracter torenţial, prognozate.

**DUNĂRE**

**Debitul la intrarea în ţară** (secţiunea Baziaş) în intervalul 21-22.06.2018 **a fost staţionar, având valoarea de 5700 m3/s**, sub media multianuală a lunii **iunie (6400 m3/s).**

În aval de Porţile de Fier debitele au fost în scădere la Gruia şi în creştere pe sectorul Calafat-Tulcea.

**Debitul la intrarea în ţară** (secţiunea Baziaş) **va fi** **în scădere (5500 m3/s).**

În aval de Porţile de Fier debitele vor fi în scădere pe sectorul Gruia – Calafat şi în creştere pe sectorul Bechet – Tulcea.

**2.** **Situaţia meteorologică în intervalul 21.06.2018, ora 08.00 –22.06.2018, ora 06.00**

**Administraţia Naţională de Meteorologie (A.N.M.) a emis în data de 21.06.2018, la ora 14.00, atenţionarea meteorologică nr. 38, astfel:**

**-atenţionare meteorologică COD GALBEN în intervalul 22.06.2018, orele 06:00–23.00, vizând instabilitate atmosferică accentuată pe arii extinse și cantități de apă însemnate în zona la început în Banat, Crișana și Maramureș, apoi în Transilvania, Oltenia, cea mai mare parte a Moldovei și în nordul Munteniei (averse torențiale, vijelii, descărcări electrice și izolat grindină; cantitățile de apă vor depăși frecvent 20-25 l/mp și pe arii restrânse 40... 50 l/mp);**

**-informare meteorologică valabilă în intervalul 22.06.2018, ora 16:00–23.06.2018, ora 10.00, vizând perioade scurte de timp cu instabilitate atmosferică accentuată ce se va manifesta prin intensificări puternice ale vântului cu aspect de vijelie, descărcări electrice, averse torențiale (25...35 l/mp pe arii restrânse) și grindină. Pe parcursul nopții de vineri spre sâmbătă (22/23 iunie) va continua să plouă local însemnat cantitativ și în centru și nord-est.**

Această atenţionare meteorologicăa fost transmisă de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate: ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, DOLJ, GORJ, HARGHITA, HUNEDOARA, IAŞI, MARAMUREŞ, MEHEDINŢI, MUREŞ, NEAMŢ, OLT, PRAHOVA, SATU MARE, SĂLAJ, SIBIU, SUCEAVA, TIMIŞ, VASLUI, VÂLCEA şi VRANCEA (32 de prefecturi) - COD GALBEN şi ARGEŞ, BRĂILA, BUZĂU, CĂLĂRAŞI, CONSTANŢA, DÂMBOVIŢA, GALAŢI, GIURGIU, IALOMIŢA, ILFOV, PRAHOVA, TELEORMAN, TULCEA, VRANCEA şi municipiul BUCUREŞTI**(15 prefecturi)-informare meteorologică.*

**În ţară,** instabilitatea atmosferică a fost accentuată la începutul zilei în Oltenia și Muntenia, iar după-amiaza și seara și în celelalte regiuni (excepție făcând extremitatea de est și sud-est) și s-a manifestat local prin dezvoltări noroase convective, averse, descărcări electrice și intensificări de scurtă durată ale vântului. Ploile au fost pe alocuri torențiale, s-au înregistrat cantități de apă de peste 20...25 l/mp și au fost și căderi de grindină, fiind confirmate cele din județele Vâlcea, Gorj, Sibiu, Harghita și Covasna și din zona montană. Pe arii restrânse fenomenele au fost severe, ploile cumulând în intervale scurte de timp peste 45...55 l/mp (fiind confirmate până la ora transmiterii prezentului raport pentru județele Gorj, Arad, Bistrița Năsăud, Cluj, Covasna) și punctiform s-au înregistrat 70 l/mp în județul Alba și 100 l/mp în nordul județului Vâlcea, iar pe raza municipiului Cluj-Napoca a fost consemnată vijelie. Spre dimineață fenomene asociate unui grad accentuat de instabilitate atmosferică au fost local în Maramureș. Deși temperaturile au fost mai scăzute decât în ziua anterioară local în sudul țării, vremea a fost în continuare călduroasă în special în sud-est, în Lunca Dunării și Câmpia de Vest, unde pe spații mici indicele temperatură-umezeală (ITU) a atins și depășit ușor pragul critic de 80 de unităţi al disconfortului termic. Temperaturile maxime s-au încadrat între 22 de grade la Petroșani și 35 de grade la Galați. La ora 06 se înregistrau valori termice între 11 grade la Miercurea Ciuc și 24 de grade la Sulina și Mahmudia.

**Observație:** *începând de ieri, de la ora 06.00, au fost în vigoare 82 de mesaje privind fenomene meteo periculoase imediate, 16 avertizări cod portocaliu, 6 emise de SRPV Cluj, 4 de SRPV Timișoara, 3 de SRPV Craiova, 2 de SRPV Sibiu și 1 de SRPV Bacău și 66 de atenționări cod galben, 15 emise de SRPV Timișoara, 13 de CNPM București pentru Muntenia, 11 de SRPV Sibiu, 9 de SRPV Cluj, câte 7 de SRPV Bacău, respectiv SRPV Craiova și 4 de SRPV Constanța.*

**La Bucureşti,** vremea a fost, în general, instabilă, iar temperaturile au scăzut semnificativ față de ziua precedentă. Au fost înnorări temporare, mai accentuate la începutul zilei, când aversele au fost izolat torențiale și însoțite de descărcări electrice, iar în timp scurt s-au înregistrat cantități de apă ce au depășit în unele cartiere 15...20 l/mp. Vântul a suflat slab și moderat. Temperatura maximă a fost de 27 de grade la stația meteo Băneasa și 28 de grade la Afumați și Filaret. Noaptea cerul a fost variabil, iar la ora 06 se înregistrau 16 grade în Băneasa, 18 grade la Afumați și 19 grade la Filaret.

**3. Prognoza meteorologică în intervalul 22.06.2018, ora 08.00 –23.06.2018, ora 08.00**

**În ţară, instabilitatea atmosferică se va accentua treptat, la început în Banat, Crișana și Maramureș, apoi în Transilvania, Oltenia, cea mai mare parte a Moldovei și în nordul Munteniei, unde vor fi averse torențiale, vijelii, descărcări electrice și izolat grindină, iar în intervale scurte de timp sau prin cumulare se vor înregistra cantități de apă ce vor depăși frecvent 20...25 l/mp și pe arii restrânse 40...50 l/mp; în aceste zone, temperaturile vor fi în scădere față de zilele precedente, în special în Câmpia și Dealurile de Vest, unde vremea va deveni răcoroasă. În Muntenia, Dobrogea și în sud-estul Moldovei, vremea va fi călduroasă, iar începând din orele după-amiezii, vor fi perioade scurte de timp în care local instabilitatea atmosferică va fi deosebit de accentuată și se va manifesta prin intensificări puternice ale vântului cu aspect de vijelie, descărcări electrice, averse torențiale și grindină. Pe arii restrânse vor fi cantități de apă de peste 25...35 l/mp. Noaptea va continua să plouă - local însemnat cantitativ- și în centru și nord-est.** Temperaturile maxime se vor încadra între 19 și 34 de grade, iar cele minime în general între 9 și 19 grade.

**La Bucureşti, vremea va fi călduroasă, dar în a doua parte a zilei (cu o probabilitate mai mare spre seară) vor fi perioade scurte de timp în care instabilitatea atmosferică va fi deosebit de accentuată și se va manifesta prin intensificări puternice ale vântului cu aspect de vijelie, descărcări electrice și averse ce vor avea caracter torențial; vor fi condiții de grindină**. Noaptea înnorările vor persista și vor fi ploi temporare ce vor cumula cantități de apă însemnate, în medie de peste 20 l/mp. Temperatura maximă va fi de 31...32 de grade, iar cea minimă de 17...18 grade.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Constanța:**

-informează că la data de 21.06.2018 s-a produs un incendiu la un autoturism (ca urmare a exploziei unei butelii) între localitățile Râmnicu de Jos și Grădina. Incendiul a fost stins în urma intervenției unui echipaj al I.S.U. Constanța;

-informează că la data de 21.06.2018, la ora 11.12, s-a produs un incendiu la o fermă de animale proprietate privată din localitatea Horia, de pe strada principală, în urma căruia au ars cca 700-1000 t baloți de lucernă. I.S.U. Constanța intervine pentru stingere.

**Agenţia Naţională pentru Protecţia Mediului** informează că din rezultatele analizelor efectuate în data de 20.06.2018 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**G.N.M.-C.J. Constanța:**

-informează telefonic că la data de 21.06.2018 s-a produs un incendiu într-un lan de grâu la ieșirea din localitatea Palazu Mic, după popasul Tașaul.

-informează telefonic că în data de 21.06.2018 s-a produs un incendiu de vegetație uscată în localitatea Năvodari, pe str. Corbului, nr. 5.

Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE